תל אסור

שמאל|ממוזער|250px|Sloping wall of a tower, part of Middle Bronze IIA city wall, mistakenly identified by Adam Zertal (2003) as a glacis (Shay Bar, Preliminary Report, HA-ESI 128/2016).
שמאל|ממוזער|200px|קנקנית וסיר בישול מהמאה ה-13 לפנה"ס מתקופת הברונזה המאוחרת, שנחשפו בחפירות 2010
תֵּל אֵסוּר (בערבית: תַל אַסַווִיר, "תל הצמידים"), הוא אתר ארכאולוגי בוואדי עארה במוצא נחל עירון בסמוך לדרך הים, ליד כפר פינס כ-10 ק"מ מצפון לעיר חדרה וכקילומטר ממזרח למושב עין עירון. שטחו כ-40 דונם והוא מתנשא לגובה של 7–11 מטר מעל פני הים. התל שוכן מצפון לעין ארובות.

חפירה ארכאולוגית ראשונה בוצעה במקום בין השנים 2001–2003 על ידי משלחת חפירות מטעם סקר הר מנשה בראשותו של פרופ' אדם זרטל מהחוג לארכאולוגיה באוניברסיטת חיפה, כחלק מסקר שנעשה לגילוי שרידי ההתיישבות של "גויי הים הצפוניים". באתר הסמוך, אל-אחוואט, נחשפה עיר בצורה המיוחסת לגויי הים הצפוניים שהגיעו לארץ יחד עם הפלשתים ושבטים אחרים.

מטרת הסקר הייתה לבדוק את גבולות ההתיישבות של גויי הים הצפוניים במישור החוף. עם תחילת החפירות, בשנת 2001, נתגלתה חומת עיר מרשימה מתקופת האבות (תקופת הברונזה התיכונה; 1750-2000 לפנה"ס). בעונת החפירות של 2002, נתברר כי מדובר בחומה בגובה של 3.5 מטר ובבסיסה ריצוף מרשים, ששימש רחוב או תשתית לסוללה.

באתר נתגלתה גם מערכת ביצור עשויה אבן. כל מערכות הביצור מתקופה זו שנמצאו במישור החוף היו בנויות לבני טין, ורק זו בתל אסור בנויה אבן. מערכות ביצור כאלה ידועות רק בצפון סוריה ואנטוליה.

בשטח אחר של החפירה נמצאו קירות של מבנים פרטיים. פרט לכלי החרס הרבים, נתגלה גם חותם גליל מטיפוס סורי עליו דמות, אולי אל יושב על כס ומתפללים סביבו. לידם יש חיה מקרינה.

במסגרת החפירות נמצאו ממצאים ארכאולוגיים בעיקר מתקופת הברונזה התיכונה. בשנת 2010 התל החל להיחפר במסגרת פרויקט חדש בראשותו של ד"ר שי בר מאוניברסיטת חיפה. במהלך החפירות המחודשות נמצאו ממצאים מתקופת הברונזה התיכונה, הברונזה המאוחרת, הברזל וההלניסטית.

בסמוך לתל, באתר ארכאולוגי הנקרא עין אסור, התגלה, מתחת לשרידים מוקדמים יותר מתקופת הברונזה, כפר גדול בן 7,000 שנה מהתקופה הכלקוליתית הקדומה, אשר כבר מציג  סימנים של עיור ראשוני ובתוכו שטח פתוח המשמש לפעילויות פולחן .Elad, Itai et al., "'En Esur (Asawir), Area N: Preliminary Report (26/10/2020)", in HA-ESI 132 (2020)

חפירות ארכאולוגיות
 שנים 2001–2003
שטח B - בשטח נמצאה חלקלקה מתקופת הברונזה התיכונה גובה למעלה משני מטרים ונחשפו 10 מטרים מאורכה.
שטח B1 - בשטח נמצאה קרמיקה מתקופת הברזל.
שטח C - בשטח נמצאו מבני חווה מהתקופה הפרסית

שנים 2013-2010
שטח A - הממוקם בחלקו הדרומי של התל. במקום נחשפו קטעי קירות ומפלס חיים השייכים לשני שלבים של בנייה מהתקופה ההלניסטית.
שטח B - הממוקם בחלקו הצפוני של התל, נחפר שטח גדול ובו נמצאו שרידים בעיקר מתקופת הברונזה התיכונה. במקום כנראה הייתה עיר כנענית גדולה ונמצאו שרידי הביצור שלה: חומה מסיבית ומגדל משופע.
 שטח B1 - ממוקם בצמוד וממערב לשטח B. השרידים בשטח זה הם בעיקר מתקופת הברונזה המאוחרת. נמצא מבנה מתקופה זו אשר נעזב ובו כלים שלמים הכוללים קנקנים, פיתסים, קערות גדולות ועוד. בין היתר נמצאה חרפושית (חותם דמוי חיפושית) מתקופתו של הפרעה המצרי אמנחותפ השלישי (המאה ה-15 לפנה"ס).
שטח D - נמצא מבנה מנהלי שרוחבו 15 מטרים. הבניה מרשימה באיכותה כאשר עובי הקירות נע בין 80 ס"מ בקירות הפנימיים ל-120 ס"מ בקירות החיצוניים. המבנה כלל שני טורים אשר בכול אחד מהם שלושה חדרים. בנוסף התגלה אזור הכנת מזון אשר כלל שני טאבונים, סירי בישול ואבני שחיקה. הממצאים מתוארכים למאה ה-8 לפנה"ס.

חפירה קהילתית-חינוכית
חידוש החפירות בשנת 2010 התקיימו לזכרו של איציק דורי אשר נהרג בפיגוע בקיבוץ מצר בשנת 2002. החפירות אורגנו על ידי החברים של איציק (קבוצת חברים אשר מנציחה את איציק דורי) בשיתוף המכון לארכאולוגיה ע"ש זינמן אוניברסיטת חיפה, עמותת סקר השומרון ובקעת הירדן ומועצה אזורית מנשה. מאז מתקיימות כל שנה בחודשי הסתיו.

החפירה התבצעה כחפירה קהילתית - חינוכית אשר כללה את תלמידי כיתות ט' מבתי הספר באזור: מבואות עירון, גוונים, אולפנת כפר פינס, מייסר ורמות חפר, אשר חפרו מספר ימים כל אחד בהדרכת ארכאולוגים מאוניברסיטת חיפה. הפרויקט הוא החפירה הקהילתית הגדולה ביותר בארץ.

בעונת החפירות הראשונה השתתפו למעלה מ-400 תלמידים וכ-40 מתנדבים מבוגרים מהאזור, בעונות שלאחר מכן השתתפו יותר מ-500 תלמידים ובנוסף מתנדבים מהארץ ומחו"ל.

קישורים חיצוניים

 תל אסור באתר סקר הר מנשה

 אדם זרטל, עיוני עירון, קתדרה 97, (2000), עמ' 7–25.







הערות שוליים

קטגוריה:השרון: אתרים ארכאולוגיים
קטגוריה:אתרים ארכאולוגיים כנעניים בארץ ישראל
קטגוריה:רמות מנשה
קטגוריה:עין עירון